TDC's nuværende hovedejer, investeringsbanken Macquarie, brugte tilbage i 00'erne et dansk datterselskab til at spekulere mod statskasserne i både Schweiz og Frankrig.

Det kunne DR onsdag afsløre i kølvandet på sidste uges store afsløring af den organiserede tømning af Europas statsskatter, som et netværk af internationale finansfolk står bag.

Læs også : TDC-ejers danske datterselskab brugt til spekulation med udbytteskat

I dag kan Børsen efter at have gennemgået regnskaber for datterselskaber under Macquarie, Morgan Stanley og Fortis afsløre, at også disse banker benyttede sig af konstruktionen.

#CumExFiles DR og Politiken har sammen med 17 andre europæiske medier afsløret formodet bedrageri og spekulation med udbytteskat på tværs af hele Europa. Journalister fra 12 lande har arbejdet sammen om projekt #CumExFiles i mere end et år koordineret af den uafhængige tyske researchorganisation Correctiv. Historien breakede den 18. oktober sidste år. Læs mere om projektet her: The CumEx-Files. Se den danske dokumentar Mændene der plyndrede Europa på DR TV. Se videoexplainer om skattesvindlen "Sådan plyndrede mændene Europa"

Dermed kan de tilføjes til listen, der foruden Macquarie tæller de nordiske banker Nordea og SEB, hvis forsøg på at få uretmæssig udbytteskat fra Schweiz var kendt i forvejen.

- Der er meget, der tyder på, at de på samme måde har skabt sig et formelt ejerskab i Danmark, hvorefter de har krævet den her udbytteskat refunderet, siger Søren Friis Hansen, professor i selskabsret ved CBS, til Børsen.

Læs også : VIDEO Sådan snød banker statskasser i Europa

Selskaber udnyttede dobbeltbeskatningsaftale

Fidusen med de danske datterselskaber gik ud på, at investorer solgte deres aktier til storbankernes danske selskaber, som dermed kunne kræve at få refunderet den schweiziske udbytteskat.

Læs også : Netværk af finansfolk og storbanker har plyndret Danmark og store dele af Europa for milliarder

Dermed kunne selskaberne udnytte de dobbeltbeskatningsaftaler, Danmark havde indtil slutningen af 00'erne med Frankrig og Schweiz.

Det var aftaler som blev indgået for at sikre, at investorer i de enkelte lande ikke betalte skat af den samme indkomst to gange.

Dermed kunne bankerne ifølge Børsen kræve mindst 1,5 milliarder kroner fra statskassen i Schweiz.

Læs også : Fakta: Sådan er storbanker involveret i formodet bedrageri

Til forskel fra den udbytteskattesag, der har kostet Danmark 12,7 milliarder kroner, blev der kun én gang opkrævet udbytteskat via de danske selskaber.

Samtidig havde bankerne indgået finansielle kontrakter, der sikrede, at de ikke løb nogen kursrisiko i perioden.

ATP-direktør var indblandet som aktiechef i Nordea

De schweiziske myndigheder blev dog i 2007 mistænksomme over for de store refusionskrav. Kassen blev smækket i og en undersøgelse startet.

Det førte til en retssag, der først fik sin afgørelse ved den schweiziske højesteret i 2015, hvor det blev slået fast, at Nordea og SEB, der havde benyttet deres danske afdelinger, ikke havde krav på refusion.

Bankerne havde krævet schweizerfranc for 700 millioner kroner i datidens kurs retur.

Dommen slog fast, at de ikke var de reelle ejere af aktierne. En vurdering som ATP's direktør Christian Hyldahl, der dengang var chef for aktieafdelingen i Nordea, stadig er uenig i.

- Det er simpelthen ikke en rigtig beskrivelse. Vi købte aktierne og havde aktierne. Vi var de reelle ejere af aktierne, lød hans kommentar onsdag i DR P1-magasinet 'Følg Pengene'.

Her fortalte han også, at Nordea tog dommen til efterretning - og at tiderne har skiftet i forhold til de kontroversielle transaktioner med henblik på at få udbetalt udbytteskat.

- I dag tager man mere hensyn til intentionen med loven frem for at holde sig til det trykte bogstav, lød det fra Christian Hyldahl, der understregede, at han ikke vil indgå den slags handler i dag.

Macquarie: Vi sendte pengene tilbage til Schweiz

SEB oplyser til Børsen, at de ikke har yderligere at tilføje, end hvad de tidligere har udtalt om sagen.

Den svenske storbank oplyser i den forbindelse, at de ikke har gjort krav på udbytteskat ud over i årene 2006-2008.

Den schweiziske dom ramte også storbanken Morgan Stanleys danske selskab, der fik et krav om tilbagebetaling af knap 100 millioner kroner.

Det lykkedes dog banken at få overbevist myndighederne om, at en del af kravet på 42 millioner kroner var forældet. Banken afviser i dag at kommentere sagen.

I Fortis, der i dag er ejet af den hollandske storbank ABN Amro, måtte man efter dommen vinke farvel til et krav på 438 millioner kroner. ABN Amro har ikke svaret Børsen inden avisens deadline.

Læs også : Tyskland kendte til mulige planer om skattesvindel mod Danmark i tre år

Macquarie ønsker ikke at stille op til interview om sagen. I stedet henviser banken til en redegørelse sendt til samarbejdspartneren i TDC, som DR Nyheder også har modtaget.